Kongos tidligere visepresident frikjent av ICC
Bemba (55) ble i juni 2016 funnet skyldig i krigsforbrytelser begått i Den sentralafrikanske republikk i 2002- 2003. Han var anklaget for ikke å ha hindret opprørsgruppen han sto i spissen for, i å begå drap og voldtekter. Men fredag kom ICC-dommerne fram til en helt annen konklusjon. – Bemba kan ikke holdes strafferettslig ansvarlig for forbrytelsene som ble begått av hans styrker i Den sentralafrikanske republikk, sa dommeren Christine Van den Wyngaert. Hun sa også at dommerne i 2016 ikke tok hensyn til at Bemba forsøkte å stanse forbrytelsene da han ble klar over dem, ifølge nyhetsbyrået Reuters. Krigsforbrytelsene ble begått av opprørsgruppen MLC da den rykket inn i Den sentralafrikanske republikk for å støtte daværende president Ange-Felix Patasse i 2002. Bemba var visepresident i Kongo fra 2003 til 2006, og han ble pågrepet i Belgia i 2008. Da han ble dømt i 2016 var det første gang at ICC fokuserte på voldtekt brukt som våpen, skriver BBC . Det var også første gang at en person ble dømt for forbrytelser begått av andre personer som var under hans ledelse.
Den internasjonale straffedomstolen (ICC) har omgjort en dom på 18 års fengsel til full frifinnelse for Kongos tidligere visepresident Jean-Pierre Bemba.